**Іры́на Сцяпа́наўна Абе́льская** (нар. 6 верасня 1965, Брэст, БССР) — беларуская педыятр і эндакрынолаг. Маці малодшага сына Аляксандра Лукашэнкі Мікалая. Доктар медыцынскіх навук.

Біяграфія
---------

Нарадзілася 6 верасня 1965 года ў Брэсце ў сям’і медыкаў. Маці, Людміла Пастаялка (1941—2007), была міністрам аховы здароўя Беларусі (2002—2005). Цётка і брат Ірыны Андрэй Пастаялка — таксама ўрачы. Бацька, Сцяпан Пастаялка, у 1952 годзе быў арыштаваны разам з бацькамі і братам за дапамогу Арганізацыі ўкраінскіх нацыяналістаў, асуджаны за «здраду Радзіме» і «ўдзел у арганізацыі ці падрыхтоўцы контррэвалюцыйных дзеянняў». Пасля вызвалення працаваў у «Брэстэнерга». Рэабілітаваны 29 ліпеня 1992 года рашэннем прэзідыуму Брэсцкага абласнога суда.

У 1988 годзе скончыла кафедру педыятрыі Мінскага дзяржаўнага медыцынскага інстытута па спецыяльнасці «Педыятрыя», а таксама інтэрнатуру ў 3-й дзіцячай гарадской клінічнай бальніцы Мінска.

У 1989—1992 гадах працавала педыятрам у мінскай 25-й дзіцячай паліклініцы. У 1992—1994 — эндакрынолаг Мінскай гарадской эндакрыналагічнай бальніцы і ўрач ультрагукавой дыягностыкі ў Мінскім дыягнастычным цэнтры (паводле іншых звестак, у 1990—1994 гадах працавала кансультантам-эндакрынолагам 9-й гарадской клінічнай бальніцы).

У 1994—2001 гадах — урач Рэспубліканскай бальніцы Галоўнага ўпраўлення лячэбна-прафілактычных і санаторна-курортных устаноў Адміністрацыі прэзідэнта Беларусі, асабісты ўрач Аляксандра Лукашэнкі. У 2001 годзе прызначаная галоўным урачом Рэспубліканскага медыцынскага цэнтра Кіраўніцтва справамі прэзідэнта Рэспублікі Беларусь. У 2004 годзе атрымала ступень кандыдата медыцынскіх навук, абараніўшы дысертацыю па тэме «Рэнтгенадыягностыка на этапах медыцынскай рэабілітацыі хворых з астэахандрозам шыйнага аддзела пазваночніка». У красавіку 2007 года адстаўленая з пасады.

У 2007—2009 гадах працавала ў аддзяленні ўльтрагукавой дыягностыкі Мінскага гарадскога дыягнастычнага цэнтра. 2 лістапада 2009 года зноў прызначана галоўным урачом Рэспубліканскага медыцынскага цэнтра Кіраўніцтва справамі прэзідэнта. У 2011 годзе ў Беларускай медыцынскай акадэміі паслядыпломнай адукацыі абараніла доктарскую дысертацыю па тэме «Шыйны остэахандроз: прамянёвая візуалізацыя і тэхналогія медыцынскай рэабілітацыі пацыентаў».

Паводле журналісцкага расследавання, Абельская з’яўляецца заснавальніцай Мінскай міжнароднай гімназіі — элітнай прыватнай школы ў Драздах, месца навучання Мікалая Лукашэнкі і трох дачок Дзмітрыя Лукашэнкі.

Асабістае жыццё
---------------

Падчас навучання ў Мінскім дзяржаўным медыцынскім інстытуце сустрэла свайго будучага мужа Яўгена Абельскага. Неўзабаве выйшла замуж і нарадзіла сына Дзмітрыя, аднак шлюб працягваўся нядоўга. Дзмітрый Абельскі скончыў Ліцэй Беларускага дзяржаўнага ўніверсітэта і медыцынскі факультэт БДУ[*удакладніць*], атрымаўшы адукацыю афтальмолага, працаваў у афтальмалагічным цэнтры, у 2017 годзе абараніў кандыдацкую дысертацыю на тэму «Хірургічнае лекаванне міяпіі і міяпічнага астыгматызму метадам фемта-ЛАСІК з выкарыстаннем звестак абераметрыі», дацэнт кафедры афтальмалогіі Беларускай медыцынскай акадэміі паслядыпломнай адукацыі.

У 1994 годзе пасля абрання Аляксандра Лукашэнкі прэзідэнтам Беларусі яго адміністрацыя пачала шукаць асабістага ўрача, пажадана жанчыну ўзростам каля 30 гадоў, разведзеную і з дзіцем. Увосені 1994 года Ірыну Абельскую залічылі ў штат Рэспубліканскай бальніцы Галоўнага ўпраўлення лячэбна-прафілактычных і санаторна-курортных устаноў Адміністрацыі прэзідэнта Беларусі («лячэбная камісія»). З той пары яна пастаянна суправаджала Лукашэнку, у тым ліку падчас міжнародных візітаў.

31 жніўня 2004 года ад Аляксандра Лукашэнкі нарадзіла пазашлюбнага сына Мікалая.

Узнагароды
----------

* Ордэн Пашаны (26 лістапада 2018)

Зноскі
------

1. 1 2
2. 1 2  Ирина Абельская, глава клиники, в которой обслуживаются первые лица страны, рассказала TUT.BY о том, чем отличаются VIP-пациенты, кто может пройти обследование в лечкомиссии и о том, какие фразы не произносят врачи в её присутствии(недаступная спасылка), «Беларуская правда», 17.06.2016.
3. ↑  Отца Абельской осудили на 25 лет за «антисоветскую деятельность», «Беларусский партизан».
4. ↑  Списки жертв, Общество «Мемориал», проект «Жертвы политического террора в СССР», 2007.
5. ↑  Кто есть кто в Республике Беларусь, 2007.
6. 1 2  *Татьяна Кирсанова*. Маленький принц **(нявызн.)**.  Lenta.ru (5 верасня 2016). Праверана 28 ліпеня 2018.
7. ↑  Як маці Мікалая Лукашэнкі аказалася заснавальнікам прыватнай школы ў Драздах. Расследаванне **(нявызн.)**. *Новы Час* (30 жніўня 2022).
8. ↑  Абельский Дмитрий Евгеньевич
9. ↑  Братья встретились: Коля Лукашенко и Дмитрий Абельский вместе сходили на футбол Архівавана 7 кастрычніка 2020. «Беларусский партизан», 27.06.2019.
10. ↑  *Павел Шеремет*. Маленький принц **(нявызн.)**.  Огонёк (18 мая 2009). Праверана 28 ліпеня 2018.
11. ↑  День рождения Николая Лукашенко. Что мы знаем о сыне президента **(нявызн.)**(недаступная спасылка). *naviny.by* (31 жніўня 2017). Архівавана з першакрыніцы 8 кастрычніка 2020. Праверана 27 мая 2018.
12. ↑  Право первой ночи. Рассказ о том, как Александр Лукашенко выбирал женщин(недаступная спасылка), «Проект», 07.08.2020.
13. ↑  Владимир Макей удостоен ордена Отечества, Ирина Абельская — ордена Почёта Архівавана 8 кастрычніка 2020. 27.11.2018.]

Спасылкі
--------

* Профіль  (руск.) на старонцы Беларускай медыцынскай акадэміі паслядыпломнай адукацыі